**บทที่ 1**

**บทนำ**

**1.1 ที่มาและความสำคัญของปัญหา**

การปกครองท้องถิ่นมีความสำคัญยิ่งในการพัฒนาประชาธิปไตย และเป็นสถาบันที่ให้การศึกษาการปกครองระบอบประชาธิปไตย และเป็นสถาบันฝึกสอนการเมืองให้แก่แก่ประชาชนในท้องถิ่น สอนให้ประชาชนรู้สึกว่า การปกครองท้องถิ่นเป็นการปกครองของประชาชน โดยประชาชน และเพื่อประชาชน ดังนั้น การปกครองท้องถิ่น จึงถือเป็นรากฐานของการปกครองระบอบประชาธิปไตย (Democracy Basic) ทำให้ประชาชนรู้สึกว่าตนมีความเกี่ยวพันกับส่วนได้ส่วนเสียในการปกครอง และการบริหารท้องถิ่น เกิดความรับผิดชอบ และหวงแหนต่อประโยชน์อันพึงมีต่อท้องถิ่นที่ตนอาศัยอยู่ อันจะนำมาซึ่งความศรัทธาเลื่อมใสในระบอบประชาธิปไตย โดยประชาชนใช้ดุลยพินิจในการเลือกผู้ที่เหมาะสมเข้าไปบริหารกิจการของท้องถิ่น ประชาชนจึงเกิดความคุ้นเคยในการใช้สิทธิและหน้าที่ของพลเมือง ซึ่งนำมาสู่การมีส่วนร่วมทางการเมืองในระดับชาติต่อไป จึงกล่าวได้ว่า ความสำเร็จของการปกครองท้องถิ่น (Local Government) เป็นปัจจัยที่สำคัญประการหนึ่งของการพัฒนาการปกครองระบอบประชาธิปไตย เพราะการปกครองท้องถิ่นเป็นการปกครองที่ประชาชนในชุมชนท้องถิ่นมีส่วนร่วมในการบริหารจัดการตนเอง สามารถเข้าใจสภาพปัญหาสังคม วัฒนธรรม ความเป็นอยู่ และทรัพยากรธรรมชาติที่มีลักษณะแตกต่างกันของแต่ละพื้นที่ จึงทำให้รัฐบาลในระบอบประชาธิปไตยของประเทศต่าง ๆ มีการปรับเปลี่ยนการบริหารแบบรวมศูนย์อำนาจจากส่วนกลาง (Centralization) มาสู่การปกครองแบบกระจายอำนาจ (Decentralization) ในลักษณะของการปกครองท้องถิ่นมากขึ้น เพื่อให้สิทธิแก่ชุมชนในการตัดสินใจดำเนินภารกิจของท้องถิ่นของตน (โกวิทย์ พวงงาม, 2554, น. 11)

อย่างไรก็ตาม ปัจจุบันเป็นช่วงเวลาของการพัฒนาท้องถิ่น หากพิจารณาจากปัญหา สำคัญที่ท้าทายความสามารถของการบริหารจัดการในระดับท้องถิ่นประการหนึ่ง คือปัญหาที่มาจากการเพิ่มขึ้นของจำนวนประชากร ซึ่งส่งผลต่อสิ่งแวดล้อม ที่สำคัญได้แก่ ปัญหาเรื่องน้ำเสีย อากาศเป็นพิษ ดินเสื่อมคุณภาพ ที่อยู่อาศัยแออัด และปัญหาขยะ ทำให้ทุกฝ่ายที่เกี่ยวข้องต่างเล็งเห็นความสำคัญ และความจำเป็นที่ต้องร่วมกันแก้ไข เพราะเป็นปัญหาที่เกิดขึ้นกับชุมชนทุกระดับ และนับวันจะยิ่งทวีความรุนแรงและกระทบต่อสิ่งแวดล้อม รวมทั้งก่อให้เกิดความรำคาญและ เป็นอันตรายต่อสุขภาพอนามัยของประชาชนที่อาศัยอยู่ในบริเวณใกล้เคียง ดังนั้น การบริหารจัดการขยะ จึงเป็นภารกิจเร่งด่วนที่สมควรได้รับการดำเนินการในระดับท้องถิ่น ทั้งในแง่การทิ้งขยะ วัสดุอุปกรณ์ในการกำจัดขยะ หรือผลกระทบของขยะต่อสุขภาพของประชาชน ภารกิจที่เกี่ยวข้องกับการบริหารจัดการขยะ เหล่านี้เป็นสิ่งที่ต้องทำทั้งในชุมชนสังคมเมืองและสังคมชนบท และนับวันก็จะเป็นภารกิจที่ใหญ่ขึ้นและมีผลต่อการดำรงชีวิตของประชาชนในวงกว้างมากขึ้น (กรมควบคุมมลพิษ, 2546, น. 2)

กรณีการปกครองท้องถิ่นรูปแบบเทศบาล ตามพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 มาตรา 50 (3) บัญญัติไว้ว่า การรักษาความสะอาดของถนน หรือทางเดินและที่สาธารณะ รวมทั้งการกำจัดมูลฝอย และสิ่งปฏิกูล เป็นหน้าที่ของเทศบาลต้องทำในเขตเทศบาล และพระราชบัญญัติสาธารณสุข (ฉบับที่ 2) พ.ศ. 2550 หมวด 3 มาตรา 18 บัญญัติไว้ว่า การเก็บ ขน หรือกำจัดสิ่งปฏิกูล หรือขยะมูลฝอยในเขตราชการส่วนท้องถิ่นใด ให้เป็นอำนาจของราชการส่วนท้องถิ่นนั้น ราชการส่วนท้องถิ่นอาจร่วมกับหน่วยงานภาครัฐ หรือราชการส่วนท้องถิ่นอื่นในการดำเนินการภายใต้ข้อตกลงร่วมกันก็ได้ และในกรณีที่มีเหตุสมควรราชการส่วนท้องถิ่นอาจมอบหมายให้บุคคลใดดำเนินการแทน ภายใต้การควบคุมดูแลของราชการส่วนท้องถิ่น หรืออาจอนุญาตให้บุคคลใดเป็นผู้ดำเนินกิจการ ในการเก็บขนหรือกำจัดสิ่งปฏิกูลหรือ มูลฝอยก็ได้ (ราชกิจจานุเบกษา, 2552, น. 3)

เทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด เป็นเทศบาลที่ได้รับการยกฐานะจากสุขาภิบาลสระคู เมื่อวันที่ 25 พฤษภาคม 2542 และต่อมาได้เปลี่ยนชื่อเป็นเทศบาลตำบลสุวรรณภูมิ เมื่อวันที่ 27 มีนาคม 2549 รับผิดชอบพื้นที่ 6.8 ตารางกิโลเมตร สำนักงานตั้งอยู่ตรงกันข้ามกับที่ว่าการอำเภอสุวรรณภูมิ มีประชากรจำนวน 9,597 คน จำนวน 3,852 ครัวเรือน ความหนาแน่นประชากรเฉลี่ย 1,412.5 คนต่อตารางกิโลเมตร มีปริมาณขยะเกิดขึ้นประมาณ 18 ตัน ต่อวัน ในปี พ.ศ. 2559 (เทศบาลตำบลสุวรรณภูมิ, 2559, น. 12) และเป็นหน้าที่ของเทศบาลตำบลสุวรรณภูมิในการดำเนินการเก็บขยะ บางครั้ง มีขยะตกค้างไม่สามารถกำจัดได้ทั้งหมด ซึ่งจำเป็นต้องมีการบริหารจัดการขยะอย่างเร่งด่วน เพราะเกี่ยวเนื่องกับความเป็นอยู่ของประชาชนโดยรวม และส่งผลต่อคุณภาพชีวิต ทั้งยังส่งผลต่อภาพพจน์ของเทศบาลด้วย ในการบริหารจัดการขยะนั้นปัจจุบันเทศบาลตำบลสุวรรณภูมิ มีรถที่ใช้ในการเก็บขยะ จำนวน 4 คัน มีบุคลากรที่เกี่ยวข้องกับการเก็บขนขยะ ทั้งหมด จำนวน 24 คน ซึ่งต้องดูแลจัดเก็บขยะทั้งหมด 12 ชุมชน 3,852 ครัวเรือน และเนื่องจากเขตเทศบาล มีเนื้อที่กว้าง มีประชากรอาศัยอยู่บริเวณใจกลางเมืองและริมถนนเกือบทุกสาย อย่างหนาแน่น และเพิ่มขึ้นเรื่อย ๆ จึงทำให้มีขยะเพิ่มขึ้น การบริหาร จัดการขยะมีปัญหา**บางประการ เช่นมีขยะฝากจากนอกเขตเทศบาล ยานพาหนะขนขยะไม่เพียงพอต่อการเก็บขน บ่อทิ้งขยะมีจำกัด การบริหารจัดการขยะไม่ถูกต้องตามหลักสุขาภิบาล** ประกอบกับในปี 2559 เทศบาลได้รับการร้องเรียนจากประชาชนผ่านสมาชิกสภาเทศบาลในการบริหารจัดการขยะ เช่น การเก็บขยะล่าช้า เจ้าหน้าที่เก็บขยะมีน้อย และสภาพรถเก็บขยะไม่เหมาะกับภารกิจ เป็นต้น (เทศบาลตำบลสุวรรณภูมิ, 2560, น. 14)

จากปรากฏการณ์เกี่ยวกับขยะดังกล่าว จึงน่าจะมีการศึกษาวิจัยการบริหารจัดการขยะของเทศบาลตำบลสุวรรณภูมิ โดยกำหนดให้ประชาชนที่เป็นหัวหน้าครัวเรือนหรือตัวแทนครัวเรือนที่มีอายุ18 ปีขึ้นไป เป็นประชากรการวิจัย โดยหวังว่าผลการวิจัยจะเป็นข้อสนเทศนำเสนอคณะผู้บริหารเทศบาล ในการพัฒนาการบริหารจัดการขยะของเทศบาลตำบลสุวรรณภูมิ ให้มีประสิทธิภาพมากยิ่งขึ้น

**1.2 วัตถุประสงค์การวิจัย**

1.2.1 เพื่อศึกษาระดับการบริหารจัดการขยะของเทศบาลตำบลสุวรรณภูมิ

อำเภอสุวรรณภูมิ จังหวัดร้อยเอ็ดตามความคิดเห็นของประชาชน

1.2.2 เพื่อเปรียบเทียบความคิดเห็นต่อการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ของประชาชนที่มีเพศ อายุ ระดับการศึกษา และอาชีพ ต่างกัน

1.2.3 เพื่อศึกษาข้อเสนอแนะของประชาชนต่อการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

**1.3 สมมติฐานการวิจัย**

1.3.1 การบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ตามความคิดเห็นของประชาชนอยู่ในระดับปานกลาง

1.3.2 ประชาชนที่มีเพศ อายุ ระดับการศึกษา และอาชีพต่างกัน มีความคิดเห็นต่อการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด แตกต่างกัน

**1.4 ขอบเขตของการวิจัย**

**1.4.1 ด้านเนื้อหา**

การวิจัยครั้งนี้ เป็นการวิจัยการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ตามความคิดเห็นของประชาชน จำนวน 4 ด้าน (สุธีร์ ตุลยะเสถียร และคณะ, 2554, น. 20-21) ดังนี้

1.4.1.1 ด้านการวางแผน

1.4.1.2 ด้านการจัดองค์การ

1.4.1.3 ด้านการจัดบุคลากร

1.4.1.4 ด้านเทคโนโลยี

**1.4.2 ประชากรและกลุ่มตัวอย่าง**

1.4.2.1 ประชากร ได้แก่ ประชาชนที่เป็นหัวหน้าครัวเรือนหรือตัวแทนครัวเรือนที่มีอายุ 18 ปี ขึ้นไป ในเขตเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด จำนวนรวม 3,852 คน จาก 3,852 ครัวเรือน (เทศบาลตำบลสุวรรณภูมิ, 2560, น.15)

1.4.2.2 กลุ่มตัวอย่างการวิจัยเชิงปริมาณได้แก่ ประชาชนที่เป็นหัวหน้าครัวเรือนหรือตัวแทนในเขตเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด จำนวนรวม 363 คน จาก 363 ครัวเรือนโดยใช้วิธีการคำนวณขนาดกลุ่มตัวอย่างตามสูตร ของ ทาโร ยามาเน (Taro Yamane, 1973, p. 727)

1.4.2.3 กลุ่มเป้าหมายการวิจัยเชิงคุณภาพได้แก่ กลุ่มผู้ให้ข้อมูลสำคัญหรือผู้รู้เกี่ยวกับการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด จำนวน 12 คนประกอบด้วย ตัวแทนคณะกรรมการชุมชน จำนวน 4 คนตัวแทนเจ้าหน้าที่ จำนวน 4 คน และตัวแทนกลุ่มอาชีพ จำนวน 4 คน

**1.4.3 พื้นที่ในการวิจัย** เขตเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

**1.4.4 ระยะเวลาในการเก็บรวบรวมข้อมูลและการสัมภาษณ์** เดือน กันยายน 1560 –เดือน ตุลาคม 2560

**1.4.5 ตัวแปร**

1.4.5.1 ตัวแปรอิสระ ได้แก่ ข้อมูลทั่วไปของผู้ตอบแบบสอบถาม จำแนกตามเพศ อายุ ระดับการศึกษา และอาชีพ

1.4.5.2 ตัวแปรตาม ได้แก่ การบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ตามความคิดเห็นของประชาชน จำนวน 4 ด้าน ดังนี้

1) ด้านการวางแผน

2) ด้านการจัดองค์การ

3) ด้านการจัดบุคลากร

4) ด้านเทคโนโลยี

**1.5 นิยามศัพท์เฉพาะ**

“การบริหารจัดการขยะ” หมายถึง การปฏิบัติการของหน่วยงาน เพื่อให้งานบรรลุเป้าหมายอย่างมีประสิทธิภาพ รวมถึงการใช้ทรัพยากรการบริหาร ในการวิจัยครั้งนี้ หมายถึง การบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด 4 ด้าน ดังนี้

1. ด้านการวางแผน หมายถึง การบริหารจัดการขยะ โดยการนำข้อมูลจากการจัดทำประชาชนมาใช้ในการวางแผนอย่างชัดเจน มีการจัดทำแผนการจัดการขยะระยะยาว เชิญผู้เชี่ยวชาญและประชาชน ร่วมวางแผน เพื่อให้การวางแผนสอดคล้องกับวัตถุประสงค์ในการบริหารจัดการขยะ รวมถึงมีการประเมินแผนปฏิบัติการจัดการขยะอย่างต่อเนื่อง และมีการเชิญคณะกรรมการชุมชนร่วมในการวางแผน

2. ด้านการจัดองค์การ หมายถึง การบริหารจัดการขยะ โดยจัดโครงสร้างองค์การด้านการบริหารจัดการขยะ มีการกำหนดภาระหน้าที่ขององค์การที่รับผิดชอบ ชุมชนมีส่วนร่วม สายงานเกี่ยวกับการบริหารจัดการขยะมีความชัดเจน และมีการปรับปรุงหน่วยงานที่รับผิดชอบเกี่ยวกับการบริหารจัดการขยะ

3. ด้านการจัดบุคลากร หมายถึง การบริหารจัดการขยะ โดยการจัดอัตรากำลังในการรักษาความสะอาด การจัดแบ่งหน้าที่ในการบริหารจัดการ บุคลากรของเทศบาลมีความกระตือรือร้นในการปฏิบัติงาน มีการดำเนินการเก็บขยะอย่างสม่ำเสมอและตรงตามเวลาที่กำหนด เจ้าหน้าที่มีความรู้ความเข้าใจในการใช้อุปกรณ์และเครื่องมือในการปฏิบัติงาน

4. ด้านเทคโนโลยี หมายถึง การบริหารจัดการขยะ โดยวัสดุอุปกรณ์สภาพพร้อมใช้งาน มีจำนวนเพียงพอ รถเก็บขยะอยู่ในสภาพที่ใช้งานได้ดี ปฏิบัติงานตรงตามเวลาทุกวัน ถังรองรับขยะชนิดแห้งและชนิดเปียกมีเพียงพอ และจัดไว้อย่างทั่วถึง รวมถึงวิธีการกำจัดขยะมีความเหมาะสม

“ขยะ” หมายถึง เศษสิ่งของที่คนไม่ใช้แล้ว ที่เสื่อมสภาพ หรือเหลือใช้จากการ อุปโภค บริโภค รวมถึงสิ่งของต่าง ๆ ที่มนุษย์ไม่ต้องการใช้ต่อไป ในการวิจัยครั้งนี้ หมายถึง ขยะในเขตเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

“เทศบาลตำบลตำบล” หมายถึง องค์กรปกครองท้องถิ่นรูปแบบหนึ่งที่จัดตั้งขึ้นตามพระราชบัญญัติ เทศบาลตำบล พ.ศ. 2496 และแก้ไขเพิ่มเติม ถึงฉบับที่ 12 พ.ศ. 2552 ในการวิจัยครั้งนี้หมายถึง เทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

“ความคิดเห็น” หมายถึง ข้อวินิจฉัย หรือการแสดงออกตามที่เห็น ในการวิจัยครั้งนี้ หมายถึงความคิดเห็นของประชาชนในการบริหารจัดการขยะ ของเทศบาลตำบลสุวรรณภูมิ อำเภอ สุวรรณภูมิ จังหวัดร้อยเอ็ด

“ประชาชน” หมายถึง ประชาชนที่เป็นหัวหน้าครัวเรือนหรือตัวแทนที่มีอายุ 18 ปี ขึ้นไปในเขตเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด จำนวน 363 คน

**1.6 ประโยชน์ที่จะได้รับ**

1.5.1 ได้ทราบระดับการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ดตามความคิดเห็นของประชาชน

1.5.2 ได้ทราบผลการเปรียบเทียบความคิดเห็นต่อการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ของประชาชนที่มีเพศ อายุ ระดับการศึกษา และอาชีพ ต่างกัน

1.5.3 ได้ทราบข้อเสนอแนะของประชาชนในการพัฒนาการบริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

1.5.4 ได้ทราบผลการสัมภาษณ์เรื่องการบริหารจัดการและข้อเสนอแนะในการ บริหารจัดการขยะของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด

1.5.5 ข้อสนเทศที่ได้รับจากการวิจัยครั้งนี้ สามารถใช้เป็นข้อมูลในการนำเสนอผู้บริหารของเทศบาลตำบลสุวรรณภูมิ อำเภอสุวรรณภูมิ จังหวัดร้อยเอ็ด ในการวางแผนการบริหารการจัดการขยะ ให้มีประสิทธิภาพยิ่งขึ้น